BODOLAND रादाब – कक्राझार, 08 जुन : राइजोनि गिबि मन्थ्रि ड० हिमन्त बिस्व सर्माआ थांनाय समबारखालि बिटिआर गोरोबथाखौ मावफुंनायनि सायाव सावरायलायनाय जायो। बे सावरायलायनायाव राइजो सरकारनि केबिनेट मन्थ्रि उर्खाव गोरा ब्रह्म, बिटिआरनि गाहाइ मावफुं सोद्रोमा प्रमद बर’, बिटिआरनि गुबुन गुबुन बिफाननि मावफुं सोद्रोमा, चिफ सेक्रेटारी, नख’र बिफाननि गोजौ थाखोनि बिबानगिरि, गोजौ थाखोनि पुलिस बिबानगिरिफोरा बाहागो लायो। बे गोनांथार सावरायनायाव बारग’ एनडिएफबिनि सा 4,036 सोद्रोमाफोरनि गाव सुंथा एबा गावनि आथिङाव गसंथानो हानाय बादियै 160 कौटि रां राइजो सरकारआ होनो फोसावो। टुइटारनि गेजेरजों गिबि मन्थ्रिया मिथिहोबावनाय बादिब्ला बड’फा उपेन्द्र नाथ ब्रह्मनि सान्थौ एबा आदर्शजों बर’ हारिखौ जेरैबो बिथिङाव जौगाखांहोनो लानायखौ फोरमायथियो। एरैहाय बड’फा उपेन्द्र नाथ ब्रह्मनि मुङाव गाइसन जानो गोनां हारिमुवारि दिन्थिफुंसालिखौ थाबैनो मावनो बिथोन होयो। बेनि अनगायैबो बारग’ एनडिएफबिनि सोद्रोमाफोरखौ रोंगौथि होनानै गाव आथिङाव गसंथानो हानाय बादि सरकारनि फारसेनिफ्राय फोरोंथाय होनायनि खोथाखौबो मख’यो गिबि मन्थ्रिआ।